Οδηγία 2002/80/ΕΚ της επιτροπής της 3ης Οκτωβρίου 2002 για την προσαρμογή στην τεχνική πρόοδο της οδηγίας 70/220/ΕΟΚ του Συμβουλίου σχετικά με τα μέτρα που πρέπει να ληφθούν κατά της ατμοσφαιρικής ρύπανσης από εκπομπές προερχόμενες από μηχανοκίνητα οχήματα (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των μηχανοκινήτων οχημάτων και των ρυμουλκουμένων τους(1), όπως τροποποιήθηκε τελευταία από την οδηγία 2001/116/ΕΚ της Επιτροπής(2), και ιδίως το άρθρο 13 παράγραφος 2, την οδηγία 70/220/ΕΟΚ του Συμβουλίου, της 20ής Μαρτίου 1970, περί προσεγγίσεως των νομοθεσιών των κρατών μελών οι οποίες αφορούν στα μέτρα που πρέπει να ληφθούν κατά της μολύνσεως του αέρος από τα αέρια που προέρχονται από κινητήρες με επιβαλλόμενη ανάφλεξη με τους οποίους είναι εφοδιασμένα τα μηχανοκίνητα οχήματα(3), όπως τροποποιήθηκε τελευταία από την οδηγία 2001/100/ΕΚ του Ευρωπαϊκού Κοινοβουλίου και του Συμβουλίου(4) και ιδίως το άρθρο 5, Εκτιμώντας τα ακόλουθα: (1) Η οδηγία 70/220/ΕΟΚ είναι μία από τις επιμέρους οδηγίες στο πλαίσιο της διαδικασίας έγκρισης τύπου που θεσπίστηκε με την οδηγία 70/156/ΕΟΚ. (2) Η οδηγία 70/220/ΕΟΚ εισάγει μια μέθοδο ελέγχου της συμμόρφωσης των εν κυκλοφορία οχημάτων. Είναι σκόπιμο να καθοριστεί ο τύπος των πληροφοριών τις οποίες πρέπει να συγκεντρώνει ο κατασκευαστής και να τις υποβάλει ως βάση για εξέταση στις αρχές έγκρισης τύπου για το κατά πόσο ένα όχημα συμμορφώνεται προς τις απαιτήσεις της οδηγίας 70/220/ΕΟΚ κατά τη διάρκεια του ζητουμένου χρόνου ισχύος. Πρέπει να συμπληρωθεί ο ορισμός ενός οχήματος που μπορεί να θεωρηθεί ακραία πηγή εκπομπών, σε περίπτωση κατά την οποία αντιπροσωπευτικό δείγμα ενός τύπου οχημάτων υπόκειται σε δοκιμή και στατιστική ανάλυση, ώστε να επιβεβαιώνεται η επίδοση όσον αφορά τις εκπομπές του εν λόγω τύπου. (3) Πρέπει να θεσπιστούν τεχνικά μέτρα για την έγκριση τύπου καταλυτικών μετατροπέων αντικατάστασης, ως χωριστών τεχνικών μονάδων, προκειμένου να εξασφαλιστούν τόσο οι επιδόσεις τους όσον αφορά τις εκπομπές όσο και, ενδεχομένως, η συμβατότητά τους με το ενσωματωμένο διαγνωστικό σύστημα (OBD) του οχήματος για το οποίο έχουν σχεδιαστεί. Επίσης, πρέπει να θεσπιστούν μέτρα για την ενίσχυση της εφαρμογής στα κράτη μέλη μέσω της σήμανσης τόσο των καταλυτικών μετατροπέων αντικατάστασης όσο και των αρχικών καταλυτικών μετατροπέων αντικατάστασης και της συσκευασίας τους. Επιπλέον, πρέπει να υποβληθεί αίτημα για συμπληρωματικές πληροφορίες οι οποίες πρέπει να συνοδεύουν τους καταλυτικούς μετατροπείς αντικατάστασης που κατασκευάστηκαν και εισήχθησαν για πώληση στην Κοινότητα πριν από τη θέση σε ισχύ της παρούσας οδηγίας. (4) Η οδηγία 70/220/ΕΟΚ εισήγαγε διατάξεις για τα συστήματα OBD. Προκειμένου να εξασφαλιστεί ότι η ανάπτυξη στοιχείων αντικατάστασης τα οποία είναι καίριας σημασίας για τη σωστή λειτουργία του ενσωματωμένου διαγνωστικού συστήματος OBD δεν περιορίζεται από την έλλειψη χρήσιμων σχετικών με το σύστημα OBD πληροφοριών, θα πρέπει να θεσπιστούν διατάξεις οι οποίες θα απαιτούν από τον κατασκευαστή του οχήματος να διαθέτει τις σχετικές πληροφορίες στις αρχές έγκρισης τύπου. (5) Οι τεχνικές απαιτήσεις σχετικά με τις στρατηγικές ένδειξης της κακής λειτουργίας διασαφηνίζονται κατά τόπον ώστε να θεωρείται ότι υπάρχει κακή λειτουργία αν σημειώνεται υπέρβαση των οριακών τιμών του συστήματος OBD ή αν το σύστημα OBD δεν μπορεί να ικανοποιήσει τις βασικές απαιτήσεις της παρούσας οδηγίας όσον αφορά την παρακολούθηση των OBD. (6) Είναι επίσης απαραίτητο να εισαχθούν συγκεκριμένες τροποποιήσεις όσον αφορά το χειρισμό των πληροφοριών OBD για την ανεξάρτητη αντιμετώπιση της λειτουργίας ενός οχήματος με βενζίνη ή με αέριο. (7) Λόγω της σύντομης προθεσμίας έως την 1η Ιανουαρίου 2003, οπότε οι νέοι τύποι οχημάτων που χρησιμοποιούν αέριο ως καύσιμο θα πρέπει να εξοπλιστούν με σύστημα OBD, είναι απαραίτητο να επιτραπεί η έγκριση τύπου οχημάτων που χρησιμοποιούν αέριο ως καύσιμο και τα οποία περιέχουν ένα περιορισμένο αριθμό μικρών ελλείψεων που μπορεί να εμφανιστούν ταυτόχρονα με την έγκριση τύπου ή πριν από αυτήν. Η αρχή η αρμόδια για την έγκριση τύπου μπορεί επίσης να χορηγήσει επέκταση του πιστοποιητικού έγκρισης τύπου για οχήματα που έχουν ήδη λάβει έγκριση τύπου, σε περιπτώσεις κατά τις οποίες εμφανίζονται στη συνέχεια ελλείψεις στο σύστημα OBD σε οχήματα που είναι σε κυκλοφορία. Οι επεκτάσεις αυτές δεν μπορούν να εκδοθούν αν υπάρχει πλήρης απουσία ικανότητας παρακολούθησης. Θα πρέπει να οριστεί μια περίοδος κατά την οποία οι ελλείψεις που επιτρέπονται από την αρχή την αρμόδια για την έγκριση τύπου πρέπει να διορθωθούν στα οχήματα που θα παράγονται μελλοντικά. (8) Η οδηγία 70/220/ΕΟΚ θα πρέπει να τροποποιηθεί ώστε να ληφθεί υπόψη η τεχνική πρόοδος και ιδίως οι νέοι ορισμοί των πιο τυποποιημένων διαγνωστικών κωδικών βλάβης, των πιο συγκεκριμένων διαγνωστικών κωδικών βλάβης όσον αφορά τον κατασκευαστή και των νέων δεκαεξαδικών κωδικών, καθώς και τα πρότυπα ΙSO 15031-6 και SAE J2012 τα οποία έχουν τροποποιηθεί. (9) Η οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου(5), όπως τροποποιήθηκε από την οδηγία 2000/71/ΕΚ της Επιτροπής(6), απαιτεί για τα καύσιμα βενζίνης και ντίζελ προς διάθεση στην αγορά ολόκληρης της Κοινότητας από την 1η Ιανουαρίου 2005 να έχουν μέγιστη περιεκτικότητα σε θείο 50 mg/kg (μέρη ανά εκατομμύριο). Τα καύσιμα αναφοράς που χρησιμοποιούνται στις δοκιμές έγκρισης τύπου οχημάτων για τις οριακές τιμές εκπομπής που θα ισχύουν από το 2005, θα πρέπει τώρα να οριστούν εκ νέου για να αντικατοπτρίζουν καλύτερα, όπου είναι εφικτό, την περιεκτικότητα σε θείο, αρωματικές ενώσεις και οξυγόνο των καυσίμων βενζίνης και ντίζελ που θα πρέπει να διατίθενται στην αγορά από το 2005 και θα χρησιμοποιούνται από οχήματα εφοδιασμένα με προηγμένα συστήματα ελέγχου των εκπομπών ή τεχνολογία τροφοδοσίας του κινητήρα "με άμεση έγχυση βενζίνης". (10) Ως εκ τούτου, η οδηγία 70/220/ΕΟΚ πρέπει να τροποποιηθεί ανάλογα. (11) Τα μέτρα που προβλέπονται στην παρούσα οδηγία είναι σύμφωνα προς τη γνώμη της επιτροπής για την προσαρμογή στην τεχνική πρόοδο που συστάθηκε βάσει της οδηγίας 70/156/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 1. Το άρθρο 1 της οδηγίας 70/220/ΕΟΚ αντικαθίσταται από το ακόλουθο κείμενο: "Άρθρο 1 Για τους σκοπούς της παρούσας οδηγίας: α) ως 'όχημα' νοείται κάθε όχημα όπως ορίζεται στο παράρτημα ΙΙ, τμήμα Α της οδηγίας 70/156/ΕΟΚ· β) ως 'όχημα που κινείται με υγραέριο (LPG) ή φυσικό αέριο (NG)' νοείται το όχημα που φέρει ειδικό εξοπλισμό για τη χρήση υγραερίου ή φυσικού αερίου στο σύστημα πρόωσής του. Ένα τέτοιο όχημα που χρησιμοποιεί υγραέριο ή φυσικό αέριο μπορεί να σχεδιαστεί και να κατασκευαστεί ως όχημα ενός καυσίμου ή όχημα δύο καυσίμων· γ) ως 'όχημα ενός καυσίμου' νοείται το όχημα που έχει σχεδιαστεί κυρίως για να κινείται συνεχώς με υγραέριο ή φυσικό αέριο, αλλά μπορεί επίσης να διαθέτει σύστημα βενζίνης που χρησιμοποιείται μόνο για περιπτώσεις ανάγκης ή μόνο για την εκκίνηση και όπου η δεξαμενή καυσίμου δεν μπορεί να περιέχει περισσότερα από 15 λίτρα βενζίνη· δ) ως 'όχημα δύο καυσίμων' νοείται το όχημα που μπορεί να κινείται εν μέρει με βενζίνη και εν μέρει με υγραέριο ή με φυσικό αέριο." 2. Τα παραρτήματα Ι, II, III, IX, IX α, X, XI και XIII τροποποιούνται σύμφωνα με το παράρτημα της παρούσας οδηγίας. Άρθρο 2 1. Από την 1η Ιουλίου 2003, εφόσον τα οχήματα συμμορφώνονται προς τις απαιτήσεις της οδηγίας 70/220/ΕΟΚ, όπως τροποποιείται από την παρούσα οδηγία, τα κράτη μέλη δεν δύνανται: α) να αρνούνται τη χορήγηση έγκρισης τύπου ΕΚ σύμφωνα με το άρθρο 4 παράγραφος 1 της οδηγίας 70/156/EΟΚ, ή β) να αρνούνται τη χορήγηση εθνικής έγκρισης τύπου, ή γ) να απαγορεύουν την ταξινόμηση, πώληση ή θέση σε κυκλοφορία οχημάτων, σύμφωνα με το άρθρο 7 της οδηγίας 70/156/ΕΟΚ. 2. Εάν ένας νέος τύπος οχήματος δεν είναι σύμφωνος προς τις διατάξεις της οδηγίας 70/220/ΕΟΚ, όπως τροποποιείται από την παρούσα οδηγία, από την 1η Ιουλίου 2003, τα κράτη μέλη δεν δύνανται πλέον να χορηγούν: α) έγκριση τύπου ΕΚ σύμφωνα με το άρθρο 4 παράγραφος 1 της οδηγίας 70/156/EΟΚ, ή β) εθνική έγκριση τύπου. Ωστόσο, τα κράτη μέλη μπορούν να εξακολουθήσουν να χορηγούν τις εγκρίσεις τύπου που αναφέρονται στο στοιχείο α) στις περιπτώσεις που εφαρμόζονται οι διατάξεις του άρθρου 8 παράγραφος 2 της οδηγίας 70/156/ΕΟΚ. 3. Εφόσον τα οχήματα δεν είναι σύμφωνα προς τις διατάξεις της οδηγίας 70/220/ΕΟΚ, όπως τροποποιείται από την παρούσα οδηγία, τα κράτη μέλη: α) θεωρούν ότι τα πιστοποιητικά συμμόρφωσης τα οποία συνοδεύουν νέα οχήματα σύμφωνα με την οδηγία 70/156/ΕΟΚ δεν ισχύουν πλέον για τους σκοπούς του άρθρου 7 παράγραφος 1 της εν λόγω οδηγίας, και β) αρνούνται την ταξινόμηση, πώληση ή θέση σε κυκλοφορία νέων οχημάτων τα οποία δεν συνοδεύονται από έγκυρο πιστοποιητικό συμμόρφωσης σύμφωνα με την οδηγία 70/156/ΕΟΚ, παρά μόνον εφόσον χρησιμοποιούνται οι διατάξεις του άρθρου 8 παράγραφος 2 της οδηγίας 70/156/ΕΟΚ. 4. Η παράγραφος 3 ισχύει από την 1η Ιανουαρίου 2006 για: α) τα οχήματα της κατηγορίας Μ, εξαιρουμένων των οχημάτων των οποίων η μέγιστη μάζα υπερβαίνει τα 2500 kg, και β) τα οχήματα της κατηγορίας N1 της κλάσης Ι. Η παράγραφος 3 ισχύει από την 1η Ιανουαρίου 2007 για: α) τα οχήματα της κατηγορίας N1 των κλάσεων ΙΙ και ΙΙΙ, όπως ορίζεται στον πίνακα του σημείου 5.3.1.4 του παραρτήματος Ι της οδηγίας 70/220/ΕΟΚ, και β) τα οχήματα της κατηγορίας Μ των οποίων η μέγιστη μάζα υπερβαίνει τα 2500 kg. Άρθρο 3 1. Όσον αφορά τους νέους καταλυτικούς μετατροπείς αντικατάστασης που πρόκειται να τοποθετηθούν σε οχήματα τα οποία έχουν λάβει έγκριση τύπου σύμφωνα με την οδηγία 70/220/EΟΚ, όπως τροποποιείται από την παρούσα οδηγία, από την 1η Ιανουαρίου 2003 τα κράτη μέλη δεν πρέπει: α) να αρνούνται τη χορήγηση έγκρισης τύπου ΕΚ σύμφωνα με το άρθρο 4 παράγραφος 1 της οδηγίας 70/156/EΟΚ, ή β) να απαγορεύουν την πώληση και εγκατάστασή τους σε όχημα. 2. Από την 1η Ιανουαρίου 2003, τα κράτη μέλη δεν πρέπει πλέον να χορηγούν έγκριση τύπου ΕΚ σύμφωνα με το άρθρο 4 παράγραφος 1 της οδηγίας 70/156/ΕΟΚ, για ένα καταλυτικό μετατροπέα αντικατάστασης εφόσον δεν έχει λάβει έγκριση τύπου σύμφωνα με την οδηγία 70/220/ΕΟΚ, όπως τροποποιείται από την παρούσα οδηγία. 3. Τα κράτη μέλη εξακολουθούν να επιτρέπουν την πώληση και εγκατάσταση νέων καταλυτικών μετατροπέων αντικατάστασης για τους οποίους είχε χορηγηθεί έγκριση τύπου ως χωριστών τεχνικών μονάδων πριν από τη θέση σε ισχύ της παρούσας οδηγίας, για τα ήδη εν κυκλοφορία οχήματα. Άρθρο 4 Πριν από την 1η Ιουλίου 2005, οι κατασκευαστές πρέπει να λάβουν μέτρα ώστε να παρέχουν πρόσθετες πληροφορίες είτε άμεσα στο σημείο πώλησης ή σε κάθε φορέα διανομής, καλύπτοντας όλους τους νέους καταλυτικούς μετατροπείς αντικατάστασης που εισήχθησαν για πώληση στην ΕΕ πριν από την ημερομηνία έναρξης ισχύος της παρούσας οδηγίας και οι οποίοι δεν συμμορφώνονται, εν πάση περιπτώσει, με τις απαιτήσεις που καθορίζονται στην οδηγία 98/77/ΕΚ της Επιτροπής(7). Οι πρόσθετες πληροφορίες που αναφέρονται στην πρώτη παράγραφο πρέπει να πληρούν τους όρους που καθορίζονται στο σημείο 7 του παραρτήματος ΧΙΙΙ της παρούσας οδηγίας. Άρθρο 5 Από την ημερομηνία έναρξης ισχύος της παρούσας οδηγίας, οι διατάξεις που αναλύονται στο σημείο 7 του παραρτήματος Ι της οδηγίας 70/220/ΕΟΚ, όπως τροποποιείται από την παρούσα οδηγία, οι οποίες αφορούν τη συμμόρφωση των εν κυκλοφορία οχημάτων, εφαρμόζονται σε όλα τα οχήματα τα οποία έχουν λάβει έγκριση τύπου σύμφωνα με τις απαιτήσεις της οδηγίας 70/220/ΕΟΚ, όπως τροποποιήθηκε από την οδηγία 98/69/ΕΚ του Ευρωπαϊκού Κοινοβουλίου και του Συμβουλίου(8) ή μεταγενέστερες τροποποιητικές οδηγίες. Άρθρο 6 1. Τα κράτη μέλη θεσπίζουν και δημοσιεύουν, πριν από τις 31 Μαΐου 2003, τις αναγκαίες διατάξεις για να συμμορφωθούν προς την παρούσα οδηγία. Πληροφορούν αμέσως την Επιτροπή σχετικά. Εφαρμόζουν τις εν λόγω διατάξεις από την 1η Ιουνίου 2003. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αυτής καθορίζεται από τα κράτη μέλη. 2. Τα κράτη μέλη ανακοινώνουν στην Επιτροπή τις ουσιώδεις διατάξεις του εθνικού δικαίου τις οποίες θεσπίζουν στο πεδίο που καλύπτεται από την παρούσα οδηγία. Άρθρο 7 Η παρούσα οδηγία τίθεται σε ισχύ την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Άρθρο 8 Η παρούσα οδηγία απευθύνεται στα κράτη μέλη. Βρυξέλλες, 3 Οκτωβρίου 2002.

[Source: multi_eurlex | Tokens: 11237]